РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину,туризам и енергетику

10 Број 06- 2/208-13

17. јул 2013. године

Б е о г р а д

ЗАПИСНИК

23. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 30. МАЈА 2013. ГОДИНЕ

Седница је почела у 9,05 часова.

Седницом је председавала Александра Томић, председник Одбора.

Поред председника, седници су присуствовали чланови Одбора: Зоран Анђелковић, Небојша Берић, Владимир Илић, Драгомир Ј. Карић, Саша Максимовић и Петар Шкундрић.

Седници су присуствовали заменици чланова Одбора: Ивана Динић (заменик члана Одбора Зорана Анђелковића), Мујо Муковић (заменик члана Одбора Зорана Пралице), Ирена Вујовић (заменик члана Одбора Драгомира Карића), Ивана Динић (заменик члана Одбора Зорана Анђелковића), Миодраг Николић (заменик члана Одбора Саше Максимовића), Милан Лапчевић (заменик члана Одбора Радојка Обрадовића), Бојана Божанић (заменик члана Одбора Ненада Поповића), Владимир Маринковић (заменик члана Одбора Славице Савић) и Дејан Рајчић (заменик члана Одбора Велимира Станојевића).

Седници нису присуствовали чланови Одбора: Иван Јовановић, Бранка Каравидић, Радојко Обрадовић, Душан Петровић, Ненад Поповић, Зоран Пралица, Бошко Ристић, Славица Савић, Велимир Станојевић и Кенан Хајдаревић.

Седници су, на позив председника, присуствовали из Министарства енергетике, развоја и заштите животне средине: др Зорана Михајловић, министар; Дејан Новаковић, државни секретар; Петар Станојевић, помоћник министра; Марија Блечић, шеф Кабинета министра; Бранко Филиповић, руководилац Групе за европске интеграције; Тања Стојановић, шеф Одсека за обновљиве изворе енергије; Антонела Солујић, шеф Одсека за енерегетску ефикасност; Ђорђе Вукотић, саветник министра; Зоран Ибровић, начелник Одељења за хармонизацију правних прописа; и Слађана Вукмирица, самостални саветник.

На предлог председника, Одбор је већином гласова утврдио следећи

Д н е в н и р е д

1. Разматрање Информације о раду Министарства енергетике, развоја и заштите животне средине за период од октобра 2012. године до марта 2013. године (број 02-1547/13 од 16. априла 2013. године).

Одбор је размотрио Информацију о раду Министарства енергетике, развоја и заштите животне средине за период од октобра 2012. године до марта 2013. године и поднео Извештај Народној скупштини.

У уводним напоменама, Зорана Михајловић, министар енергетике, развоја и заштите животне средине, истакла је да извештај садржи све што се тиче енергетике, па и информације о топлотној енергији. Основни задатак Министарства је био да до краја 2012. године измени Закон о енергетици у делу који се односи на добијање енергетских дозвола и на основу тога припреми подзаконски оквир за искоришћење обновљивих извора енергије. Сва подзаконска акта су донета, а Влада треба да усвоји припремљен национални акциони план за искоришћење обновљивих извора енергије. Министарство је припремило план приоритета инвестирања у сектору енергетике. Формирана је радна група која ради на реализацији пројекта ТЕ-ТО Нови Сад, у коју су укључени представници Новог Сада, ЕПС-а и конзорцијума који је победио на тендеру. Обављени су разговори у вези изградње Колубаре Б, са „Едисоном“ и француским компанијама како би се тај пројекат убрзао. Министарство финансија и привреде је дало гаранције за следећу фазу реализације пројекта у Костолцу. Актуелни пројекти који су изузетно значајни и о којима се воде разговори су и ХЕ „Бистрица“, као и изградња „Ђердапа III“. Расписан је јавни позив за изградњу 317 малих хидроелектрана у Србији и стигло је 1470 пријава, а за недељу дана ће бити направљена ранг листа потенцијалних инвеститора који ће изградити те мале хидроелектране. Истакла је да је Министарство припремило, а Народна скупштина усвојила Закон о ефикасном коришћењу енергије. У току је израда подзаконских аката за његово спровођење, а од 1. јануара следеће године биће формиран фонд енергетске ефикасности. Нагласила је да ЕПС мора да буде један уређен систем и профитабилна компанија. Почело је формирање привредног друштва Јавно снабдевање које треба да добије лиценцу од Агенције за енергетику.

У сектору нафте и гаса посебно је значајно доношење Закона о утврђивању јавног интереса и посебним поступцима експропријације и прибављања документације ради реализације изградње система за транспорт природног гаса „Јужни ток“и свих других правилника неопходних за његово спровођење. Покренуто је питање реформисања „Србијагаса“ и Влада треба да донесе коначну одлуку у вези тога. Јужни ток је наднационални пројекат који ће се радити без обзира на било какву врсту реформисања јавних предузећа. Мишљења је да „Србијагас“ треба да се подели на два државна предузећа која морају да буду профитабилна и да одговоре свим изазовима које ће имати у будућности. Донета је уредба којом су одређене минималне и максималне цене топлотне енергије, јер су топлане намерно држале ниске цене како би сачувале социјални мир и то су радиле на рачун привреде. Становништво и привреда ће по Закону о ефикасном коришћењу енергије од 1. јануара 2015. године плаћати топлотну енергију по утрошку. У току је припрема тендера за све топлане за набавку калориметара за мерење потрошње топлотне енергије. План је и да топлане буду модернизоване и да, поред топлотне енергије, производе и електричну енергију. Предузеће „Електромрежа“ и „Транснафта“ су кренула у корпоративизацију и ускладила своја оснивачка акта са Законом о јавним предузећима, а „Србијагас“ ради на усклађивању оснивачког акта.

У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

* колика су дуговања грађана и привреде ЕПС-у, „Србијагасу“ и осталим

великим системима и каква је стратегија да се они смање и то питање превазиђе у некој перспективи;

* колики је губитак ЕПС-а и „Србијагаса“ и која су њихова дуговања, односно на који начин ће се решити ти дугови;
* који су резултати корпоративизације ЕПС-а и како ће се она одвијати у

наредном периоду, односно који се резултати очекују;

* докле се стигло у борби против корупције, посебно спречавању корупције у

оквиру јавних набавки;

* да ли се планира нови лимит или квота у области соларне енергије;
* када ће почети изградња Јужног тока;
* зашто је обећавано да ће камате на дугове ЕПС-у бити отписане, а то је урађено

само за 2012. годину и то под условом да се уђе у репрограм;

* зашто ЕПС није после пресуде Уставног суда прерачунао сва дуговања по оној

камати како је Уставни суд пресудио;

* по ком принципу и критеријуму су биране општине за које је расписан јавни

позив за улагања инвеститора да би градили на одређеним локацијама мини хидроелектране, односно да ли су се локалне самоуправе саме јављале или је Министарство одабрало по неком одређеном критеријуму локације;

* због чега општина Чајетина нема ниједну локацију у јавном позиву за улагање

инвеститора у изградњу мини хидроелектране;

* у ком погледу може Министарство да помогне локалним самоуправама за

реализацију пројеката за изградњу постројења за пречишћавање отпадних вода и који су критеријуми за доделу зајма;

* да ли постоје неки подстицаји за унапређење енергетске ефикасности у

вртићима и школама;

* да ли може да се добије информација о структури дугова за топлане, ЕПС и

„Србијагас“.

У расправи постављено је питање губитака у дистрибуцији енергије и

шта се предузима да се ти губици смање, јер нам неефикасна наплата потраживања и губици у дистрибуцији угрожавају цео енергетски систем, а велики удар су и за буџет. Дуговања привреде и становништва према ЕПС-у износе око милијарду евра и не сме се дозволити да се претварају у јавни дуг Србије. Свако мора да плати оно што је потрошио да би се стабилизовао ЕПС, а и држава. Када некима помажемо стварамо услове за неравноправност грађана. Јавности треба стално саопштавати структуру дуга, односно колико дугују домаћинства, колико приватна, јавна и комунална предузећа, предузећа у реструктуриању и друга, јер сви то плаћају као додатни порез на личну имовину. Главни дужници су предузећа, а не становништво. Комунална предузећа треба да се дају у закуп, концесију или озбиљније реструктурирају. Губици у електромрежи би били мањи ако би се некоме издала лиценца да купи струју за неколико села или фабрика па да он онда јури наплату и води рачуна о губицима у електромрежи. Запослени у јавним предузећама у сваком реструктуирању виде опасност за себе и своју позицију коју имају. Изнет је предлог да се дуг становништва и привреде претвори у дуговање у киловатима и да се сваког месеца плаћа одређен број киловата, на основу уговора са ЕПС-ом, по цени која буде у моменту плаћања, на период у којем је реално да дужник испуни своје обавезе. ЕПС има превелики број запослених у бирократском апарату и тешко ће моћи за њих да се обезбеди посао. Треба направити озбиљнији рез и чвршћи наступ према ЕПС, али је примарно питање наплате. Удружење за заштиту потрошача из Ниша је упутило представку у вези питања наплате потраживања ЕПС-а, јер је тај део Србије највише погођен дуговањима и том проблему се мора озбиљније посветити. Истакнуто је да посебно треба водити рачуна о оним потраживањима која се преварају у јавни дуг, јер тај јавни дуг плаћају сви грађани. Локалне самоуправе треба да понесу терет у вези централног и даљинског грејања, јер 30% грађана Србије се греје по том систему, а кроз робне резеве и остало они који се греју на дрва и угаљ финансирају или суфинансирају оне који имају бољи животни стандард. ЕПС је најбољи и најорганизованији систем који у држави постоји са становишта функције коју обавља. Изнето је да је општина Чајетина урадила пројекат за изградњу постројења за пречишћавање отпадних вода и конкурисала за средства донатора из Норвешке, али да Министарство није дало сагласност на пројекат. Истакнуто је да би још једном Министарство требало да погледа тај пројекат и евентуално ревидира сагласност или да каже шта није у реду у пројекту да би се то исправило.

Поводом дискусије, Зорана Михајловић, министар енергетике, развоја и заштите животне средине, истакла је, поред осталог, да технички губици у мрежи када се говори о високом напону износе око 2,5% и они су у складу са губицима у европским државама. Озбиљан проблем су дистрибутивни губици који се крећу од 12% до 40-50%, зависно од региона и дистрибуције. Ти губици су величине годишње производње „Ђердапа“. Није то само питање бројила, лоше мреже, немања новца, застареле технологије и сличног. На решавању тог питања Министарство ради заједно са ЕПС-ом. Има и крађе струје и других ствари које се на други начин превазилазе. То је један део који утиче на стање ЕПС-а и „Србијагаса“. Генерални директор ЕПС-а је изашао пре неколико месеци у јавност и рекао да ЕПС-у фали пола милијарде евра. Заједно са Министарством финансија и привреде урађен је репрограм кредита које ЕПС има у износу око 300 милиона евра и обавезе од око 110 милиона евра школства, војске, полиције, здравства и других договорено је да се ставе у Закон о јавном дугу. Ефекат репрограма дугова становништва и привреде према ЕПС-у за два месеца је око седам милијарди динара. Највећи део дуга привреде односи се на предузећа у реструктурирању. Планира се да се репрограм продужи. Захваљујући предузетим мерама ЕПС има тренутно позитиван биланс од око пет милијарди динара. Договорено је са Министарством финансија и привреде да предузећа у реструктурирању која су способна и могу да послују плате своје обавезе за струју и гас, а проблем других да се реши до краја године. Систем наплате огромних потраживања од становништва око 500 милиона евра и од привреде, такође око 500 милиона евра, је јасан и грађанима и привреди и држава ће се држати тог система. У вези представке које је упутило Удружење потрошача из Ниша, Министарство ће дати препоруку ЕПС-у да број рата буде већи. Министарство ће предложити Влади да донесе одлуку којом ће се испоштовати пресуда Уставног суда у вези камата на дугове пре 2012. године.

Постоје огромни дугови између топлана и „Србијагаса“, као што постоје огромна дуговања између републичких резерви и топлана. Договорено је да се камате у односима између Републичке дирекције за робне резерве и топлана отпишу и да се дугови репрограмирају. Препоручено је топланама да отпишу камате грађанима и привреди и репрограмирају њихове дугове, као што су урадили ЕПС и „Србијагас“. Проблем је што се одлуке доносе на локалном нивоу и немогућност републичког нивоа да утиче да се неке мере у потпуности спроведу на локалном новоу. Топлане су најкритичнији део енергетског биланса, па би их можда требало више везати за републички ниво. Питање цена топлотне енергије мора се поступно решавати. Комунална предузећа мора да се модернизују, па можда да производе и електричну енергију, а и да повећају ефикасност тако што неће користити скуп мазут, већ неки други енергент. Министарство ће доставити Одбору преглед дугова, односно структуру дуга за топлане, ЕПС, „Србијагас“ и друге.

Урађене су полазне основе корпоративизације ЕПС-а. ЕПС мора да буде

ефикаснији систем. Формирано је привредно друштво за јавно снабдевање. Ради се на проблему фискалне консолидације ЕПС-а и разговара са привредним друштвима за дистрибуцију, где има много проблема. Покренут је поступак враћања „Колубаре Метал“ у „Колубару“. ЕПС има велики број запослених. План је да се запослени не отпуштају, већ да запосле кроз нове инвестиције и у привредним друштвима за дистрибуцију. ЕПС ће ове године остварити рекордну производњу, пре свега, захваљујући доброј хидрологији и што није било довољно ремонта. Одређени планирани ремонти су морали да се одложе, јер није било средстава. Ове године приоритет је корпоративизација и фискална консолидација, а од јесени кренуће се у озбиљне разговоре око инвестирања.

Министарсво је формирало тим за корупцију и 30. априла 2013. године предало све обрађене материјале из области које покрива Министарсво тужилаштву. Из области енергетике активирана је кривична пријава из 2004. године везана за гашење електрана, увоз струје, тадашњи менаџмент ЕПС-а, ЕФТ и друго. Предата је одређена документација за „Ресавицу“ и „Ђердап“, као и одређене сумње везане за „Србијагас“. Како тим ради и доноси документацију Министарство предаје то тужилаштву. Добијена је потврда да је тужилаштво све примило и да ради на тим предметима. Министарство ће сваких 15 дана тражити и одређене информације о томе.

Велико је интересовање за соларне панеле. Србија до 2020. године треба да издвоји око 550 милиона евра за повлашћене произвођаче електричне енергије. То је велики износ и квоте за обновљиве изворе енергеије у току ове године се неће мењати, односно повећавати. Јужни ток ће почети у Србији да се гради крајем године. Министарство је усвојило сва подзаконска акта неопходна да изградња почне.

Министарсво је упутило позив локалним самоуправама да доставе могуће потенцијалне локације за изградњу малих хидроелектрана. Општине су се саме пријављивале, а у јавном позиву за изградњу стављене су само оне које имају потпуно уређену локацију, односно позив је урађен само за потпуно сигурне локације. Од 1. јануара следеће године треба да почне да функционише Фонд енергетске ефикасности. Тешко да ће тај фонд моћи да се пуни из буџета, па се разговара са међународним кредитним институцијама које би практично пуниле тај фонд. Приоритет тог фонда ће бити становништво.

У дискусији су учествовали Александра Томић, Владимир Илић, Владимир Маринковић, Драгољуб Карић, Милан Лапчевић, Бојана Божанић, Петар Шкундрић, Зоран Анђелковић, Миодраг Николић, Зорана Михајловић и Петар Станојевић.

Одбор је већином гласова прихватио Информацију о раду Министарства енергетике, развоја и заштите животне средине за период од октобра 2012. године до марта 2013. године.

Седница је закључена у 10,10 часова.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |